Årsberetning SI Odder nov.2022 til oktober 2023

Generalforsamling og årsberetning giver anledning til at gøre status, se tilbage og reflektere over hvad vi har ”bedrevet” som soroptimistklub. Det blev til 4,5 A 4 sider i min første version, og den kan rekvireres, hvis nogen ønsker det.

Version 2:

Årets 10 klubmøder har været indholdsrige på hver deres måde. Programudvalget har været iderige og har sendt os på galleri, på efterskole og stenhuggeri. Julehygge i Spektrum og sommerudflugt til Alrø, stor alsidighed og personligt givende og desuden styrkende for fællesskabet.

Flettet ind i disse møder men især knyttet til indemøderne i Spektrum har der været stort fokus på trivsel, styrkelse og udvikling af klubben. Så ofte som det har været muligt har vi haft 3 minutter og ego brancheindlæg på dagsordenen. Vi har i grupper diskuteret, hvad vi er gode til, og hvad vi kan blive bedre til. Vi har besluttet, at der skal satses på synlighed og dermed PR. De platforme, hvor vi er med, skal bruges mere. Det gælder SI Odder’s hjemmeside, der er vores vindue udadtil, og FB, hvor alle, der har en profil skal hjælpe med at dele de opslag, der lægges op. Det kan være lokale opslag men også opslag fra unionens profil. Vi er også blevet opfordret til at bære vores soroptimist nål på jakker og frakker, da det kan vække nysgerrigheden for vores organisation, hvor vi færdes hver især. Vi har diskuteret og besluttet strategi for donationer på oplæg fra KPD-udvalget. Det handler om overvejende at støtte fælles soroptimistprojekter, hvilket giver sikkerhed for donationers mål, mere gennemslagskraft for organisationen og fokus på varig forbedring af kvinde og pigers livsvilkår.

Udover klubmøderne har trivseludvalget sørget for flere tilbud om samvær, lige fra besøg på Aros til spadsereture og debataftener. Hvor godt – tak corona – og tak for beslutningen om at fortsætte dette udvalg.

Webinarer omhandlende forskellige soroptimist-temaer har været et andet tilbud – jeg har forsøgt at gøre opmærksom på disse, videresendt links men ladet det være op til den enkelte om at beslutte deltagelse.

Jeg nødt til at nævne alle vores aktiviteter, der også finder sted sideløbende med klubmøder. Vi er superaktive i moneymaking aktiviteter og arrangementer, deltager i Orange dage, kræmmermarked, live-streaming, julemarked og genbrugsmodeshow, DHL, MTW, salg af juledekorationer - mon ikke juli måned ”går fri” sådan rent fysisk. Jeg ved dog, at der også i den måned er planlægningsmøder. Det er kort sagt en imponerende indsats alle medlemmer på hver deres måde bidrager med for at skaffe økonomiske midler til drift og donationer, men som også medfører synlighed af vores organisation.

Ida Gormsen, vores nuværende unionspræsident gør et stort arbejde for at få vendt den nedadgående kurve, der er for medlemstallet af SI. Aktuelt er vi 1300 medlemmer i DK fordelt på 52 klubber. I 2017 var tallet 1700 ! Hun gør, hvad hun kan for at påvirke os alle i samme retning med fokus på fastholdelse, rekruttering og markedsføring På zoommøderne for klubpræsidenter tvinges vi til at være interaktive og udveksle erfaringer med andre, at diskutere projekter og inspirere til aktiviteter, der gør os synlige og kendte. Også på de afholdte regions- nu distriksmøder har der været fokus på de samme temaer. Godt der at kunne konstatere deltagelse af en del Oddermedlemmer, for jo flere, der hører om nye tiltag, jo mere gennemslagskraft får det i klubben.

Som tilføjelse er det værd at nævne at medlemstallet i vores klub er stille opadgående – to nye medlem de sidste 2 år og ingen udmeldinger. Det bekræfter min fornemmelse af, at vi er på rette kurs.

Med starten af 2023 trådte nye klublove og -vedtægter i kraft. Det lykkedes os også at få vedtaget et nyt klubreglement. En lettelse for bestyrelsen og mig at kunne lægge det til side. Nu skal de næste par år vise om det nye regelsæt fungerer som et dynamisk arbejdsredskab for klubben. Muligheden for revidering/justering er der, uden at spørge opadtil.

Min præsidentperiode er snart gået. Det har været udfordrende at have det overordnede ansvar for at ”alt” fungerer. Jeg synes det er lykkedes, takket være bestyrelsens opbakning og alle medlemmers engagement. Vi har en klub, jeg er stolt af at være med i, med samhørighed og bevægelse – Vi damper og det er bedre end at støve!

Tak for ordet.